武漢肺炎大爆發

武漢肺炎大爆發係指自2019年尾開始，喺中國湖北武漢爆發嘅武漢肺炎疫情，致病病毒係沙士病毒2型。佢係繼2003年沙士同2012年新沙士後又一隻由新型冠狀病毒引發嘅傳染病。

呢次疫情由初頭顯露嗰陣開始，中共北京當局就一路壓制著啲資訊，未即時發佈衛生預警同向公眾披露資訊，世衛組織亦同樣咁反應遲緩，導致疫情逐步失控蔓延全球。而中國大陸當局仲堅持大力宣傳「源頭不可知論」，仲急著吹捧中共中央嘅防疫抗疫工作，未曾探究疫情點解由到中國大陸擴散去冚世界。環球經濟深受疫情嘅打擊，各地嘅社文活動都唔同程度陷入停擺，尤其係國際之間嘅交流差唔多冚唪唥停晒。環球唔少評論人士都質疑由於中國嘅管治體制專登審查、隱瞞啲資訊，導致到疫情急速擴散。2020年12月3號美聯社發表嘅調查報導，就指出由早前嘅一份報告度發現「中國嘅高層領導人延誤咗向公眾同世界衛生組織發出預警」，而夾埋報導曝光嘅初期測試度嘅大型腐敗問題，話係比較全面咁彙總咗中國初始階段所犯嘅錯誤，指出就係咁而導致病毒經由武漢傳去全世界。研究表明，假如中國喺早兩個禮拜應對疫情，病毒嘅傳播係可以減少成95%。 

據美國莊鶴堅斯大學統計，截至，全球有超過人確診感染，其中超過人死亡。而根據世界衛生組織，截至2021年8月14號，全世界有220個國家同地區有確診個案，總數超過2.05億單。病例數據可能仲會有出入：據指中國官方數據顯示，到2020年2月尾陣，有超過43,000個冇症狀嘅個案，未納入官方嘅確診數字。呢家科學家仲未確認到冇症狀患者對疾病傳播嘅影響程度，其中一個原因就係統計「確診」嘅定義有出入。

多個國家同地區為咗遏制疫情嘅擴散，陸續頒佈咗限制民眾戶外活動嘅指令，據統計包括有6億人需遵守由政府頒佈嘅「居家令」，全球有35個國家同地區接近10億人口需要留喺屋入邊。聯合國秘書長古特雷斯喺4月頭日話，呢次疫情大流行係「自二戰以來最嚴重嘅全球危機」，擔憂可能會喺全球各地引發衝突。據聯合國嘅估算，全球會有 2500 萬人因為呢次疫情而失業，外商直接投資會減少四成。同時據麥健時公司嘅估計，武漢肺炎大爆發對全球造成嘅經濟損失將高達35兆美元。

疫情發展情況 

之前有調查認為，武漢肺炎已知嘅最早個案徵狀係喺12月1號。但係南華早報引述中國政府嘅資料顯示，最早嘅感染病例可以追溯到11月17號。

2020年1月中旬開始，中國大陸以外嘅泰國、日本、南韓、臺灣、美國、澳門同香港、意大利、伊朗、德國都相繼出現確診感染個案。世界衛生組織喺1月23號開過緊急會後認為，武漢新型冠狀病毒疫情未需要即時列做國際公共衛生緊急事件。1月30號舉行嘅第二次緊急會議後，正式承認疫情構成國際關注公共衛生緊急事件。3月11號，世衛正式承認疫情構成全球大流行。3月16號，中國大陸以外嘅個案總數已經超越咗中國大陸。3月27號。美國同意大利嘅個案總數已經超越咗中國大陸。4月2號，西班牙嘅個案總數已經超越咗中國大陸。

以下簡列一啲傳播到世界各地嘅時序：

2020年1月13號，泰國做咗中國大陸以外頭一個有確診個案嘅地區；
1月21號，美國做咗亞洲以外頭一個有確診個案嘅地區；
1月25號，法國同澳洲分別做咗歐洲同大洋洲頭一個有確診個案嘅地區；
2月14號，埃及做咗非洲頭一個有確診個案嘅地區；
2月26號，巴西做咗南美洲頭一個有確診個案嘅地區。

歐洲喺2020年1月21號發現武漢肺炎後，初期重未搞出任何趨勢，直到同年3月初開始出現大爆發，3月14號當日喺歐盟廿七個成員國都發現有感染武漢肺炎個案。三日後隨住最後一個歐洲未受感染武漢肺炎嘅國家——黑山發現咗武漢肺炎個案之後，成個歐洲已經冇嗮唔受武漢肺炎感染嘅健康國家。

非洲喺2020年2月14號發現武漢肺炎後，初期重未搞出任何趨勢，同年4月初開始出現大爆發，直到同年5月13號，隨住最後一個非洲未受感染武漢肺炎嘅國家——萊索托發現咗武漢肺炎個案之後，成個非洲已經冇嗮唔受武漢肺炎感染嘅健康國家。

家下全球淨得返土庫曼一個國家重未發現武漢肺炎病例。

中國大陸防疫應對

封關隔離同追踪 
由於等到咗當局確定公佈疫情實情嗰陣，適逢春運，武漢一帶嘅城市圈疫情防控形勢嚴峻，湖北境內地區疫情存有隱憂。武漢市防疫指揮部門喺1月23號凌晨發公告，宣布當日上晝10點起全市陸空公共交通停運，公路未即時宣告封鎖，但開始實施人員嚴控，致武漢周邊高速路癱瘓。武漢除封城外，農曆新年期間關閉埋景區同博物館，兼強烈建議當地市民出街戴口罩。武漢繼23號封城，26號又禁止埋私家車通行。所有嘅公私聚會、公眾活動都俾強制取消。

而鄰接武漢嘅黃岡亦跟著官方通報，自1月23號午夜起關閉離境通道，而黃岡市區啲戲院、網吧同戶內公共文化、旅遊同埋娛樂場都要關閉，黃州區中心市場亦要休市。 黐著黃岡嘅鄂州市嘅政府網頁亦宣布咗，全市鐵路車站通道喺23號11點4個字起關閉。黃岡、鄂州，喺武漢東部不足100公里，同武漢有密切人員來往，亦係通向附近廣大鄉村地區嘅必經路。多城市整體實施咗「檢疫隔離」，喺中國大陸防疫史睇係罕見嘅。仙桃市、赤壁市、枝江市陸續宣佈相應交通停運，枝江市亦取消埋啲集會、聚餐活動，嚴控紅白喜事活動。黃岡市就宣布規定，市區公共場所必須戴口罩。

依照同《緊急狀態法》有相似效力嘅《中華人民共和國戒嚴法》，同埋《中華人民共和國突發事件應對法》，無論宣佈戒嚴抑或緊急狀態，都係應由中央政府宣布嘅。事實嘅防疫進入咗緊急狀態，都係由地方政府各自發布嘅命令，法理同法律程序等都有所爭議。 而1月26日晚嘅湖北省政府新聞發佈會度，武漢市市長周先旺透露，相信封城前有500幾萬人離開咗武漢，剩咗900萬留喺武漢。各地地方政府大多強制驅趕逗留屬地嘅湖北人士，又採取粗暴執法，唔少喺疫區內嘅難民係流離失所，武漢市長周先旺接受訪問嗰陣，對喺外武漢人士狀況同權益未有顯示關注，亦放任各地政府嘅具爭議應對手法。

而各地相繼逐步加碼，喺唔同場地、住地度開搞出入管制。浙江溫州喺2月頭，確診個案達到咗265例，成為中國大陸度第二大疫情淪陷區，溫州市政府宣布由2月2號零點開始封城，將9百幾萬溫州市民同外界隔開。同時頒令嚴控居民活動，限令每戶得一人可以隔兩日落街一次去搵生活物資。網傳溫州當地因封關而發生民眾騷動。 集中喺2月4號開始，南京、杭州、鄭州、貴陽、哈爾濱、臨沂等城市政府，就跟著一齊公佈咗對各自城市嘅「封閉式管理」嘅命令，出入管制針對係有物業管理嘅樓盤、社區、村鎮、公共交通等，出入會搞量度體溫同身份登記，仲有限制居民落街：駐馬店市直頭限令，每戶居民係只能五日先可以落一次街搵日用品。截至2月4號累計大陸有27個城市宣布咗封關。

烏魯木齊疫情數據喺9月初「清零」，但到咗10月24號喀什地區又再封城。唔少網民喺社交平台話喀什機場啲航班全面停飛咗。有當地網民仲話自己居住嘅小區都封埋。喀什地區疫情防控指揮部回覆明報嘅查詢時，確認咗封城嘅消息，話喀什經已全境封城，飛機停飛，「出不去也進不來」。指揮部表示，封城指令「今天剛剛開始，現在指揮部也在等通知，所有人待命狀態。」

物資管控 
武漢疫情爆發後各醫院物資都話唔夠，公開向社會求援，啲校友會、民間組織都好熱情咁捐助。收尾民政部就發文，指定咗啲募集物資必須由湖北嘅紅十字會、慈善總會等幾個官辦機構攬收晒，切斷咗民間嘅自助募捐路線。出通知嗰陣，就有校友會嘅捐助物資喺機場度即時俾紅十字會「徵用」咗；上海醫療隊自己支援武漢嘅300套防護服，俾武漢紅十字會要求交埋6%嘅服務費，唔係就唔收。紅十字會等官辦組織除咗攔截啲民間捐贈嘅醫用物資，甚至有帶著差人直接去醫院搶去啲捐贈物資，變成由啲行政官員同前線醫護爭物資。

物資主要分發徑咗政府組織系統，好易各級層層分刮、俾有政府關係嘅人士，唔少前線醫護話，經紅十字會手配發落嚟嘅醫護用品，整體質量仲唔及民間自發配送嘅同類物資，民間送到去俾醫院醫護用嘅一啲N95口罩，最後俾啲行政官員攞走埋。有武漢紅十字會嘅職員喺回應物資調配爭議嗰時話，係由衛健委同防控指揮部，決定紅十字會收到嘅啲物資點樣去發放同分配，紅十字會冇權作決定。 截至1月28號，武漢紅十字會共收到咗社會捐款4個億，而有3.4億善款未曾發放過。武漢有醫院為繞過紅十字會嘅壟斷，直接同直升機公司聯繫，由公司免費派直升機，運送捐助嘅醫用物資俾醫院。

工信部喺1月29號召開嘅會議度，向15間醫用防護服生產企業派出咗駐企特派員，監督物資嘅統一調撥。會議仲要求咗各地唔可以用任何名義截留、調用中央統一調撥嘅重點「應急防控物資」。國務院總理李克強2月2號主持召開嘅中央防疫工作領導小組會議，要求咗國家衛健委快啲去搞好個重點醫療防控物資嘅分類使用標準，要求所有嘅緊缺物資要實行國家統一嘅調度，又叫湖北地方當局要管理好啲醫療防控物資嘅配置同使用。

言論嘅控制 
人稱係「吹哨人」嘅醫生李文亮，早喺官方正式承認疫情前，就喺微信群度發布過疫情嘅警告信息，但係即時就被武漢嘅公安機關拉咗去訓誡，而後尾喺前線又好快就染疫而過身。李文亮嘅離開喺微博引發咗網民集體對言論自由嘅呼吁，但呼聲係好快就俾刪嗮。另外民間出現咗唔少嘅公民記者，親身去爆發地同公眾報導當地嘅疫情，出名嘅有張展、陳秋實、方斌、李澤華等人，跟尾都被當局拉咗兼監禁埋，有啲人一路係下落不明。

武漢本土作家方方，透過親身經歷，撰寫咗武漢封城嘅日記，受到咗五毛水軍嘅集中攻擊。撐過方方嘅多位學者，就遭到咗反方人士嘅舉報，抄出埋佢哋過往有過嘅啲異見，陸續被所屬嘅湖北大學、海南大學、哈爾濱師範大學等宣佈調查。

知名嘅憲政學者許志永亦批評過當局係處理疫情唔妥，還到後尾仲表針咗對習近平嘅《勸退書》，喺廣州逗留嘅時候被公安拉咗。

中央嘅反應 
根據《中華人民共和國傳染病防治法》啲列明規定，傳染病暴發嗰陣，係由中華人民共和國國務院衛生部門負責，同社會公佈啲傳染病疫情訊息，省級政府嘅衛生部門要公佈返屬地嘅傳染病疫情訊息，就要得到中央嘅授權。武漢市長周先旺接受央視訪問時直言：「作為地方政府，我獲得信息、授權之後才能披露，這一點在當時很多不理解……後來，特別係1月20日國務院召開常務會議……要求屬地負責，在這之後，我們的工作就主動多了。」 據指2019年12月尾武漢傳出肺炎後，國家疾控中心隨即就介入了解咗，而中心喺2020年1月初中央政治局常委會召開前，就將有關嘅報告上呈埋中央，向國家衛健委等中央部門及中央領導通報預警，建議即刻喺公共場所採取緊急防控措施。疾控中心主任高福用盡佢嘅權限，喺1月6號就要求啟動咗中心二級應急響應。由於臨近農曆新年，會議度中央領導人係要求啲防範措施唔好造成恐慌，進而影響埋節日氣氛。

而後尾發出嘅中共中央總書記習近平喺2月3號中共中央政治局常委會嘅講稿，習近平喺1月7號主持召開嘅中央政治局常委會會議度，就經已對疫情嘅防控工作提出過要求。根據新華社嗰日披露嘅新聞稿，當日嘅會議係聽取中央嘅幾個最高機關單位嘅全黨組工作匯報，全篇消息度，未見有同防疫工作相關嘅嘢，亦未有過向公眾明示疫情嘅實際形勢之類。而到咗1月20號習近平先至批示，要求重視疫情同全力做好防控工作。外交部2月3號嘅首場在線記招度，發言人華春瑩話係由1月3號開始，就有成30次向美國政府通報咗「疫情資訊同防控措施」，大陸同美國嘅疾控中心就疫情啲情況進行過多次嘅溝通。 

1月20號，國務院總理李克強對新型冠狀病毒肺炎事件作出批示，要求各相關部門同地方要以對人民群眾健康高度負責嘅態度，堅決防止疫情擴散蔓延。中共中央總書記習近平亦作出指示，要求加強輿論引導，加強有關政策措施宣傳解讀工作，堅決維護社會大局穩定，確保人民群眾度過一個安定祥和嘅新春佳節。李克強隨即召開國務院常務會議，部署疫情防控工作。

1月25號，中共中央總書記習近平主持召開中共中央政治局常委會會議，專門聽取中共中央政治局委員、國務院副總理孫春蘭關於疫情防控工作嘅彙報，研究部署疫情防控工作。會議決定成立中央應對新型冠狀病毒感染肺炎疫情工作領導小組，由李克強、王滬寧做正副組長，向湖北等疫情嚴重地區派出指導組，全面加強防控一線工作。同日30個省級政府，齊齊啟動埋重大突發公共衛生事件一級回應。各省市政府根據國務院嘅決策，只要縣級以上地方政府報經上一級地方政府批准嘅，先至可以宣佈疫區範圍；經省、自治區、直轄市人民政府決定，就可以對下轄區域入邊嘅甲類傳染病疫區實施封鎖。

而喺同日微信安全中心發佈咗《關於新型冠狀病毒肺炎相關謠言專項治理的公告》，繼續阻嚇、封殺有關嘅資訊轉發。另網傳網信辦嘅通知，指由1月26號開始，所有社交群組唔可以轉發任何冇官方證實嘅疫情資訊，網監部門可以提取到有呢啲發佈資訊嘅，造成「惡劣影響」嘅都會收押。

1月26號，李克強主持召開中央應對新型冠狀病毒感染肺炎疫情工作領導小組第一次會議，會議指會優先保障湖北同武漢防控急需嘅醫護力量同防護服、口罩等物資，確保居民生活必需品供應。仲會加強疫情監測，嚴格隔離確診患者，對疑似病例同密切接觸者會按醫學要求隔離同檢查。同時提前準備埋農曆新年假期後疫情防控，包括咗延長農曆新年假期、延後學校開學時間、支持網上辦公等，減少公眾流動。同日民政部發出通知，要求社會募集嘅防疫款物統一由湖北省紅十字會等五家官辦機構接收。

1月27號，國務院總理、應對肺炎疫情工作領導小組組長李克強親自前往湖北省武漢市，考察指導新型冠狀病毒肺炎嘅防控工作。1月28號，最高人民法院嘅官方微博度發文，題係「怎樣看待《武漢處理8名發佈不實資訊者》　最高法發文」，指「應該理解法律對個體的適度寬容態度…事實證明，儘管新型肺炎並不是SARS，但是資訊發佈者發佈的內容，並非完全捏造」，相惜同最初嘅八個訊息發佈人正名。 根據中央嘅官職調動，喺2月13號原上海市長應勇日接任中共湖北省委書記，而濟南市委書記王忠林都喺同日接任武漢市委書記，到2月16號湖北同武漢嘅中共紀委兼監察委，就集中出咗問責多個下級官員嘅公告。

病毒檢測嘅分判同腐敗 
武漢喺一月嘅時候官方組織過大規模嘅病毒測試，成個過程亦相信牽涉咗貪腐問題，導致到中國當局錯失喺初期就遏止疫情擴散嘅機會。美聯社喺2020年12月3號發表咗調查報導，指早期大規模檢測度普遍出現過測試失誤，大部分係由中國最高疾病控制機構嘅秘密同裙帶關係而造成嘅，話成個測試體系係阻礙咗科學工作者同政府對病毒傳播速度嘅判斷。報導指出咗上海三間同政府部門有裙帶關係嘅生物科技公司，喺年初合共俾咗中國疾病預防控制中心300萬人仔，成功換取咗官方認可渠哋生產嘅病毒測試試劑，而報導指出呢啲試劑嘅檢測時間長、準確率低。而中國國家衛生健康委員會同埋中國疾控中心，仲試圖阻止其他科學家同組織用自行研發嘅工具執行病毒篩檢，仲要唔畀當地檢測機構自己用第啲嘅病毒檢測試劑。呢一系列嘅因素令到由1月5號到17號期間官方都冇報吿新增病例，但根據疫情回溯數據顯示，呢段期間有數百人感染。

集聚同社區爆發 
喺疫情期間，香港陸續報告有三組集聚感染，包括「打邊爐家族」、「打麻雀家族」；而喺葵青嘅長康邨康美樓，有唔同樓層嘅住戶相繼確診咗有感染新型肺炎，2月11號特區政府漏夜疏散咗啲住戶，分別送咗去北潭涌麥理浩夫人度假村、西貢保良局北潭涌度假營、鯉魚門度假村同埋翠雅山房隔離營，有病徵嘅住戶就送咗去醫院隔離同治理。房屋署助理署長陸慶全話懷疑係出事嘅單位嘅排氣喉有被改動過，係違反咗《建築物條例》，會要求啲住戶還原，亦會巡查其他嘅同類公屋。

喺廣州番禺，有唔少港人居住嘅祈福新邨，截至2月8號有九人確診，其中繽紛匯三人、祈福名都五人、活力花園一人。祈福有超過20萬嘅住戶，大部分都唔係常住居民，防疫難度有啲大。區入邊就派出咗大型霧炮車同灑水車，去消毒、清潔街道。另祈福醫院度確診咗3個新病例，並安排咗107個密切接觸者集中進行咁醫學觀察。醫院宣布咗由2月10號開始，關閉發熱門診，服務全面暫停埋。

而喺廣州河南嘅琶洲保利天悅屋苑度，有一戶屋企係由湖北返嚟，未有申報旅遊記錄同疑似病症，同棟樓宇唔同樓層嘅兩個相同座向嘅單位住客，後邊先後確診咗有新肺炎，社區人員同物管等上去排查，先至揭發咗呢戶屋企有隱瞞。而當差人過去嗰陣，男戶主阿媽走咗佬，兩日後先至搵到返嚟。海珠嘅公安分局開始咗對男戶主立案同偵查。廣州嘅疾控中心派員對成個大廈進行咗消毒，同時安排咗其他啲住戶接受咗測試，暫未見有新病例。到2月11號晚黑，啲住客被當局要求集中轉去隔離嘅江悅酒店度自己隔離，有人反應激動，認為「酒店隔離唔一定比留喺大樓更為安全」。據話成座樓有64個住戶話咗唔會自己去酒店度。至2月12號凌晨，當局安排咗多架旅遊巴去等著車啲住戶走。

而喺廣西，亦報告有多個家族式聚集病例。其中南寧1月25號首例確診嘅患者，跟住就有六個親屬相繼確診，發現咗集聚病例嘅重有柳州柳北區、欽州靈山縣、桂林、北海等地。

動物感染 
香港先後有過兩單人傳狗嘅確診案例。其中嘅全球首單人傳狗個案係香港漁護署喺3月4號報告，係馬主周巧兒飼養嘅松鼠狗，當其時唔見有病徵。呢隻狗仔喺隔離檢疫呈陰性後，喺14號送返去狗主嘅屋企，後喺16號離世。由於狗主人唔肯同狗仔驗屍，所以未知確切嘅死因。漁護署3月18號喺薄扶林接收嘅兩隻由確診者養嘅狗仔，其中一隻德國狼狗檢測到有帶病毒，成為咗第二單個案，同樣係唔見有病徵。兩隻狗仔都送咗去港珠澳大橋口岸嘅動物居留所隔離檢疫。

而3月28號歐洲嘅比利時，報告咗首單人傳貓嘅確診個案，由列日省嘅獸醫學院研究人員發現同通報。據信係被主人傳染嘅寵物貓，喺一個禮拜後出現過腹瀉、嘔吐、呼吸急促等病癥，研究人員喺貓嘅糞便度測到咗病毒。當局強烈建議同寵物一齊，要避免密切接觸、處理任何動物之後都要洗手、唔好被動物舐面等，以免病毒傳染咗動物，或令動物帶埋病毒。

到11月頭，丹麥總理弗雷德里克森喺疫情記招話，丹麥度多個水貂養殖場度有水貂感染咗病毒嘅個案，而且啲確診水貂攜帶嘅病毒仲變異埋，境內亦經有12人受傳染而感染咗相同嘅病毒。據消息就近幾個月嘅時間，喺丹麥北部日德蘭地區同歐洲其他地區嘅水貂養殖場度爆發咗疫情。據話由於變異病毒可能唔會同一般病毒咁受抗體抑制，因此即將推出嘅疫苗會失去效用。而當局針對「突變病毒」尚未有完整確實嘅研究，丹麥政府擔憂人畜共通而再有大規模傳播，而計劃撲殺全國養殖場接近1500萬到1700萬隻水貂。丹麥警察總長索吉爾德·福德話，呢個會係一個「非常大嘅工程」。據《紐約時報》報道，由於丹麥尚未公布有關變異毒株嘅細節，丹麥之外嘅研究者都唔了解具體啲情況。愛荷華大學微生物學家斯坦利·帕爾曼就話，由於唔夠多資訊，佢冇法評估丹麥嘅行動。

國際聯合調查 
世界衛生組織駐中國大陸嘅代表高力，喺4月30號英國天空新聞嘅訪問度透露，世衛向中國大陸嘅衛生部門同其他單位，多次要求咗參與病毒源頭嘅調查工作，但係都遭到咗北京當局嘅拒絕。據高力表示，根據返既有嘅證據，世衛認為病毒嘅源頭就喺武漢，而且係來自自然，並唔係人工產生。佢又質疑咗武漢初期嘅大陸當局病例報告。高力話一個全面嘅調查，應該包埋武漢兩個實驗室嘅日誌，但世衛嘅人員冇法攞到呢啲資料做調查。高力認為實驗室嘅日誌，應作為任何全面觀察病源嘅完整報告嘅一部分。

澳洲《星期六電訊報》喺5月1號公開咗一份由五眼聯盟撰寫，對武漢肺炎疫情嘅研究檔案。呢個由美國、加拿大、英國、澳洲同紐西蘭嘅情報同盟所編制嘅15頁紙檔案，指北京當局係蓄意隱瞞疫情，仲專登銷毀有關病毒源頭嘅證據，導致咗全球數萬人因疫情而死。美國霍士新聞就引述話，美國嘅情報部門人員認為中國大陸當局，遲報咗病毒人傳人嘅時間、得悉病毒係新類型病毒嘅時間，仲有隱瞞疫情擴散，呢啲觀點同情報同盟個檔案嘅睇法係一致嘅。而據高級情報界消息人士表示，美國嘅十七個情報機構當中，有7成至7成半左右嘅部門，相信病毒係源自中國大陸嘅實驗室，剩低啲部門就因冇確鑿證據而未有落定論。

據路透社攞到嘅文件，顯示澳洲政府正聯同歐盟，推動一個獨立調查病毒源頭兼大流行疫情嘅決議草案，喺世界衛生大會度獲得咗一百十六個國家代表嘅支持，接近咗通過門檻。據報草案嘅共同提案國，包括咗印度、日本、韓國、俄羅斯、印尼、馬來西亞、沙特阿拉伯、英國、加拿大，重有非洲四十七個成員國。決議案預計喺5月19號嘅大會度提出。

歐盟委員會喺6月10號發表咗報告，點名中華人民共和國、俄羅斯等國，喺疫情期間散播虛假兼誤導嘅資訊，喺歐盟、其周邊地區仲有全球開展咗有針對嘅影響行動同虛假資訊活動，尋求破壞民主嘅討論、加劇社會嘅兩極分化，進而提升自己嘅形象。中共駐歐盟使團發言人反駁，話歐方嘅報告唔夠公正，未有關注到反華同反科學嘅資訊散佈。而呢個報告亦唔點名批評特朗普，話到咗用漂白水抗疫嘅講法就係典型嘅假消息，而且後果可能會好嚴重：報告提到有關講法一出咗街，喺比利時度發生嘅同漂白水相關嘅意外，就上升咗15%。而歐盟仲認為，Facebook、Google、Twitter同抖音呢啲，同歐盟簽署過守則嘅網路平台，應該每月提供打擊假消息嘅報吿、詳細咁講明推廣具公信力內容嘅行動，兼限制啲涉及疫情嘅假消息同告白。

相關責任追溯 
2020年2月26號，公益機構長沙富能發布咗《公益機構義務協助新肺感染逝者家庭索賠公告》，為疫情受害者提出咗索償問題。呼籲得到咗律師界、尤其係一啲公益人權律師嘅支持響應。經過咗一輪討論同狀師嘅陸續嘅加入，「新冠肺炎索賠法律顧問團」就成立咗。顧問團律師認為，疫情逝者家庭嘅慘重損失，理應得到扶助同償還，索償行動係對佢哋嘅一個交代，非常有意義。而請求援助嘅武漢受害人唔係好多，因為中國大陸嘅啲司法局出埋一揸「規定」，包括要求啲當事人唔可以同律師傾疫情嘅索償事務。

跨國層面 
喺3月13號，伯曼法律集團嘅狀師摩爾，代表美國佛羅里達州嘅羅根·埃爾特斯等4位當地居民，同埋另一間愛體育訓練中心，入禀邁阿密聯邦法院提起集體訴訟，向中華人民共和國嘅中央政府、衛生部、民政部、應急管理部、湖北省政府同武漢市政府提出民事索償。呢個係疫情大爆發以來，頭個控告中國大陸政府隱瞞疫情嘅民事索償案。訴狀指控中國「從事危險活動」，造成咗公眾嘅精神痛苦同滋擾，提出咗多個事例證明，包括：湖北武漢隱瞞通報、公安扣查8名醫師、武漢市萬家宴活動、武漢病毒研究所嘅病毒外洩，同埋疫情事發後先至要求強化「生物實驗管理法」。

而喺3月16號，印度嘅維權人士歐吉哈，就入禀咗比哈省地方法院，控告中國國家主席習近平同中國駐印度大使孫衛東，指控兩人係陰謀策劃傳播武漢肺炎病毒，透過疫情消滅人類。案件將由分區地方法院，喺3月24號進一步審訊。

原初爆發地武漢度，光靚律師事務所創所主任梁旭光就喺3月20號，以「武漢市民」身份入禀武漢市中級人民法院，提訴美國聯邦政府、美國疾病控制與預防中心、美國國防部仲有美國軍事體育理事會。訴狀指「美軍把病毒帶到了武漢」，而早喺13號中國外交部發言人趙立堅，就喺社交媒體度公開扣過同樣嘅罪名。訴狀係要求判宣四「被告」賠償梁嘅誤工費人民幣十五萬、精神損害撫慰金5萬，仲要求透過中國大陸嘅中央官媒公開同梁賠禮道歉。

喺4月頭，國際法學家委員會，同埋印度律師協會，向聯合國人權理事會提出咗申訴，認為中國大陸當局隱瞞疫情、導致全球大流行嘅行為，違反咗《國際衞生條例》、《國際人權和嚴重違反國際人道主義法和世界人權宣言》條款嘅規定，追討20萬億美金嘅賠償。

義大利「共和報」喺5月頭報導，意大利嘅倫巴第大區區長證實，大區嘅地區委員會已提案採取法律行動，向中國大陸駐意大利嘅使館求償，金額達到200億歐羅。區長認為呢個係值得研究嘅，話因為必須俾世人了解，若一個國家發生如此嚴重嘅疫情，仲向外界隱匿，係非常錯誤嘅態度。區長仲話個控告案被提到區域委員會討論之後，地方政府將會評估跟著可以做啲乜。

法律問題 
法律理論上，國家全球通用係有著主權豁免權，包括咗國家同佢啲資產，係有絕對管轄權豁免權。即係話國家行為係唔受外國法院嘅管轄，即未經被控告嘅國家同意，或者使用埋主權豁免原則，係可以拒絕應訴嘅。

而講返到美國嘅司法制度，訴狀等法律文件嘅「送達」係關鍵嘅立案標準：原訴人或原訴代表狀師，送咗法律文件去法院後，如果冇再將啲文件送到被告人手，或者被告人唔願意收低，就唔會係通常認為嘅立案成立。根據返美國1976年訂立嘅《外國政府嘅豁免法規定》，任何一個訴訟文書必須係送到外交部長手度，先至係送到咗呢個國家度。

國際嘅影響 
喺5月25號，歐盟外交及安全政策高級別代表博雷利，同一班德國使節會面陣話，呢次大流行會係世界權力中心由西方移向東方嘅轉折點，美國主導嘅體制會結束，而跟著就係「亞洲時代」嘅登場。博雷利話歐盟「揀邊企」嘅壓力增加咁，佢認為歐盟應遵循返本身嘅利益同價值觀，避免俾人利用成為「工具」。佢又話唔少人認為，依家就快要陷入修昔底德陷阱嘅時代，佢希望呢個猜測唔會成真。

喺7月中，日本政府內閣通過咗年度《防衛白皮書》，指責北京當局喺疫情期間推進南海嘅領土主張，持續單方面改變東海、南海現狀嘅行為，迫使正在應對疫情嘅國家分散咗注意力而作出回應。防衛相河野太郎喺內閣會議報告《白皮書》陣，仲質疑咗北京就疫情發布虛假信息，例如喺網路聲稱病毒係由美國軍方帶到中國，又聲稱可以透過中藥治療啲病毒。

跨政府組織「國際民主及選舉協助研究所」喺12月9號發表咗研究報告，認為全球有超過6成國家採取嘅武漢肺炎防疫措施，對民主或人權構成咗威脅，話喺至少一個關系到民主自由嘅領域度"實施咗非法嘅、唔成比例嘅、無限期或唔必要嘅限制措施"。研究顯示俾廣泛承認嘅民主國家有43%上榜，而專制國家嘅上榜率就高達90%。研究中係民主國家印度名列榜首，喺調查嘅22個領域度就有9個係"令人擔憂"，包括咗行動自由、言論自由同新聞自由。阿爾及利亞同孟加拉係並列第二，有8個指標"令人擔憂"。而中國、埃及、馬來西亞同古巴係緊隨其後，各佔7個指標。報告亦讚揚咗11個國家或地區施行嘅措施係兼顧到防疫尊重民主原則，包括咗台灣、冰島、芬蘭、紐西蘭、挪威、南韓、烏拉圭、賽普勒斯、日本、塞內加爾同獅子山共和國。

同攷
攷

武漢肺炎國際疫情
 黑死病
 鼠疫
 沙士疫情

Statutory Reporting of Severe Respiratory Disease associated with a Novel Infectious Agent. CHP, Hong Kong, (7 January 2020)
 新型冠状病毒肺炎预防手册 - 湖北科學技術出版社 
 Coronavirus COVID-19 Global Cases by the Center for Systems Science and Engineering (CSSE)- Johns Hopkins Coronavirus Resource Center at Johns Hopkins University (JHU)
 COVID-19 Open Research Dataset (CORD-19)  Semantic Scholar

Covid-19: Novel Coronavirus Outbreak Wiley Online Library
 COVID-19 Open Research Dataset Challenge (CORD-19) Kaggle

嚴重特殊傳染性肺炎- 衛生福利部疾病管制署
 中國大陸「2019新型冠狀病毒」肺炎相關資訊 -大陸委員會

世界衛生組織

Global research on coronavirus disease (COVID-19)
 新型冠状病毒 - 世界衛生組織
 有关新型冠状病毒的常见问题 - 世界衛生組織，2020年1月9號

新型ウイルス肺炎 - NHK NEWS WEB
 新型コロナウイルス感染症に関する情報 - 東京都感染症情報中心
 新型コロナウイルス感染症について - 東京都福祉保健局
 新型コロナウイルス感染症に備えて - 日本首相官邸
 新型コロナウイルス感染症の対応について - 日本内閣官房
 新型コロナウイルス感染症について - 日本厚生労働省
 新型コロナウイルスに関連した感染症対策に関する対応について - 日本文部科学省
 新型コロナウイルスに関連した感染症対策 - 日本環境省
 新型コロナウイルス関連情報について - 日本国立感染症研究所
 新型コロナウイルス関連感染症 - 日本医師会
 新型コロナウイルス感染症 - 日本感染症学会

Coronavirus Disease 2019 (COVID-19)|CDC CDC,U.S. Department of Health & Human Services
Coronavirus General Info U.S. National Library of Medicine

"Cluster of pneumonia cases caused by a novel coronavirus, Wuhan, China". ECDP (17 January 2020)
 Wuhan novel coronavirus and avian flu: advice for travel to China. PHE, UK, (10 January 2020).
 Threat level remains LOW but authorities raise alertness to symptoms MSN (22 January 2020)
COVID-19 European Centre for Disease Prevention and Control (ECDC)